<classify> MAMLAKA ya Mapato Tanzania TRA imechukua hatua ya kuandaa miswada ya maboresho ya sheria, kuwezesha vyanzo vipya vya mapato kutambulika kisheria kama alivyoagiza Rais Dk John Magufuli.Juni 7 mwaka jana, Rais Magufuli alipokutana na wafanyabiashara Ikulu, Dar es Salaam, aliiagiza TRA kubuni na kuanzisha vyanzo vipya vya mapato ya Serikali na kuongeza idadi ya walipa kodi.Sambamba na hatua hiyo, mamlaka hiyo pia inaendesha operesheni mbili za kushtukiza; moja ya nyumba kwa nyumba nchi nzima ikiwa ni hatua ya kuwasaka wanaokwepa kodi ya majengo na nyingine ni katika maeneo ya biashara, kuwakamata wanaosafirisha risiti za kielektroniki isivyo halali.Kamishna Mkuu wa TRA, Dk Edwin Mhede aliwaambia waandishi wa habari jana, Dar es Salaam kuwa, TRA imefanyia kazi maagizo na ushauri wa Rais Magufuli wakati wote pamoja na kufanyia kazi malalamiko ya wafanyabiashara kote nchini.Dk Mhede alisema baada ya mkutano wa Rais Magufuli na wafanyabiashara Ikulu mwaka jana, wamechukua hatua ya kupokea maoni na kutafuta vyanzo vipya vya mapato na tayari miswada imeandaliwa na itapelekwa bungeni kuwezesha vyanzo hivyo vipya vitambulike kisheria.Hata hivyo, Dk Mhede hakufafanua zaidi vyanzo hivyo vipya vya mapato na kueleza kuwa ni mapema kuviweka wazi kwa kuwa bado vinafanyiwa kazi kwa hatua za mwisho. Lakini baadhi ya maeneo yanayowekewa uzito wa kukusanya kodi yanayotambulika kisheria hivi sasa kuacha biashara ni ardhi na kodi ya majengo, kumbi za starehe, waongozaji shughuli MC na mengine.Kuhusu operesheni za kodi za majengo na wanaosafirisha risiti za kielektroniki, Dk Mhede alisema TRA inafahamu wapo watu wanatumia risiti za kielektroniki zilizokwishatumika na zenye bei ndogo, tofauti na bidhaa aliyonunua mteja, kumpa mteja ili akikamatwa aioneshe, jambo linaloikosesha nchi mapato hivyo wapo katika operesheni kimya kimya kuwakamata wakwepa kodi hao.Alisema wanaweka nguvu pia katika operesheni ya nyumba kwa nyumba, kukamata wanaokwepa kodi ya majengo hivyo aliwataka Watanzania wanaomiliki majengo kuhakikisha wanalipa kodi kwa wakati uliopo.Aliwakumbusha kwa mwaka huu wa fedha 20192020, bado miezi sita ya kulipa kodi bila shuruti. Mkurugenzi wa Elimu kwa Mlipa Kodi wa TRA, Richard Kayombo aliliambia gazeti hili kwamba operesheni hizo, zimeshaanza tangu Novemba mwaka jana na kasi yake inaendelea, japo ni kwa kushtukiza na kimya kimya huku wakilenga kutoa elimu kwa wenye uelewa mdogo kuhusu kodi hizo.  <topic>: kitaifa 